L’Estat espanyol ha superat les 4.000 morts per coronavirus amb 655 noves defuncions en un dia. També ha registrat 8.578 positius més. Amb aquestes dades de les últimes 24 hores, Espanya ja acumula 56.188 casos confirmats de coronavirus i 4.089 persones mortes per la covid-19. És l’últim balanç de dades fet públic aquest dijous al matí pel Ministeri de Sanitat que xifra en 3.679 les persones ingressades a les Unitats de Cures Intensives (UCI) -513 més que el dia anterior-. També s’han donat d’alta 7.015 pacients, 1.648 més amb relació a dimecres. La Comunitat de Madrid continua concentrant el nombre més gran d’afectats, amb 17.166 positius i 2.090 morts, seguida de Catalunya amb 11.592 casos i 672 morts. La xifra total d’infectats implica un augment del 18% amb relació a les dades de positius confirmats de dimecres. Entre dimarts i dimecres, l’increment de positius confirmats va ser superior, del 20%. Pel que fa a les defuncions, els 655 morts en les últimes 24 h suposa un augment del 19% tot i que és una xifra menor a la del dia anterior, quan es van sumar 738 morts en un dia. El nombre de persones a l’UCI ha augmentat un 16,2% i les altes un 30,7%.

Summary: Espanya supera les 4.000 morts per coronavirus amb 655 noves defuncions en 24 hores i arriba als 56.188 casos


Els primers comicis de la Seu d'Urgell en què Albert Batalla no optava a la reelecció han situat a la candidatura de Junts per la Seu com a segona força al consistori, amb cinc regidors. El seu candidat, Jordi Fàbrega, ha reconegut la dificultat que suposava rellevar a l'actual alcalde, el qual tancava la llista, i per aquest motiu ha dit que la valoració d'aquest "triple salt mortal" és positiva. Mentre, el seu homòleg a Compromís X La Seu, Òscar Ordeig, formació que manté els sis representants d'aquesta legislatura, ha reivindicat que el futur govern de la ciutat hauria de ser per a la "llista més votada" perquè creu que dels resultats del 26-M se'n desprèn una lectura de "canvi". La clau dels pactes, però, la té ERC, partit que passa de tres a quatre regidors. Fàbrega ha estès la mà a la resta de formacions que han aconseguit representació a l'Ajuntament de la Seu d'Urgell per "parlar" sobre el futur govern municipal. En aquest sentit, ha dit que tot i que "era molt complicat" substituir com a candidat a "un alcalde consolidat", valora positivament els resultats obtinguts, que han estat de 1.513 vots (26,96%) i cinc regidors, dos menys que els que va assolir al 2015. A més, també ha felicitat a l'alcaldable de Compromís per La Seu, Òscar Ordeig, per haver guanyat les eleccions del 26-M a la capital alturgellenca. Per la seva banda, Ordeig, ha assegurat que el descens de suports a la llista de JuntsxlaSeu indica que cal començar "una nova etapa". Per aquest motiu, el candidat de Compromís ha dit que aquest dilluns iniciarà una ronda de contactes amb la resta de partits per tal d'explorar possibles acords, ja siguin puntuals o d'una forma més estable. Finalment, ha explicat que si no hi ha una "majoria absoluta a la contra", la seva formació és la que governarà la ciutat com a "llista més votada", la qual ha obtingut 1.719 vots (30,63%) que han servit per mantenir els seus sis regidors. Mentre, l'alcaldable d'ERC, Francesc Viaplana, ha afirmat que "cal pair els resultats" que els converteixen en la clau del futur govern. Per aquest motiu, ha dit que aquest dilluns es reuniran amb la candidatura i la militància per traçar "el camí a seguir". També ha destacat que l'augment de vots, fins als 1.192 (21,24%), i de regidors, de tres a quatre, s'han de "posar en valor" a l'hora "d'imposar un pacte". Finalment, ha volgut deixar clar que demanaran el reconeixement de la "immoralitat" que suposa tenir polítics empresonats i a l'estranger i el "dret a l'autodeterminació". Aquestes tres forces han obtingut uns resultats molt similars als de 2007, quan CiU i els republicans van decidir repartir-se el mandat i Albert Batalla es va estrenar com a alcalde. Finalment, la CUP també ha millorat els seus resultats respecte a les eleccions municipals de 2015 a la Seu d'Urgell, ja que ha aconseguit 517 vots (9,21%) i dos regidors, un més dels que tenia en aquesta legislatura. D'altra banda, La Seu en Comú Guanyem, el Partit Popular, Ciutadans i VOX no han obtingut representació al consistori de la capital alturgellenca.

Summary: JuntsxlaSeu es queda com a segona força a la capital alturgellenca en els primers comicis sense Batalla com a alcaldable


El Butlletí Oficial de l'Estat (BOE) ha publicat aquest dimecres una modificació del reial decret de suport al sector cultural per reconèixer la prestació d'atur als artistes. Concretament, reconeix que no cal estar donat d'alta ni alta assimilada en períodes d'inactivitat, elimina el requisit de trobar-se en el període d'inactivitat voluntària i deixa de ser necessari presentar un comprovant de cancel·lació. També recull que es pot suspendre el cobrament de la prestació per treballar per compte propi o aliè i reactivar-lo posteriorment. Les peticions pendents es resoldran d'acord amb els canvis i les denegades podran tornar-se a sol·licitar. La decisió respon a la reiterada petició que han fet diverses entitats i grups parlamentaris.  Amb tot, encara queden fora determinats professionals del sector, com els tècnics d'espectacles.  Un dels sectors que més havia reivindicat aquesta mesura són els músics, que agraeixen ara la rectificació de l'executiu espanyol davant les "traves formals i interpretació de la norma". Alhora, avancen que continuaran reclamant incloure a la prestació la resta de professionals culturals.

Summary: El govern espanyol rectifica i reconeix la prestació d'atur per als artistes


L'Institut Català de la Salut (ICS) considera "inassumibles" les demandes del sindicat Metges de Catalunya, que ha convocat vaga entre el 13 i el 16 d'octubre a l'atenció primària. En un comunicat, l'ICS diu que el raonament del sindicat és fruit d'un "anàlisi injust, mancat de respecte i interessat", i afirma que és "del tot inapropiat" promoure una negociació sindical "en aquest moment d'extraordinari esforç i tensió financera", en plena emergència sanitària. "Confondre la primària amb els metges i metgesses és molt significatiu dels veritables objectius del sindicat i és un plantejament que no compartim", afirma l'Institut Català de la Salut. "Confondre aquest sobreesforç per la pandèmia -compartit amb el conjunt d'àmbits assistencials i pel conjunt de la societat- amb una reivindicació sindical amb convocatòria de vaga inclosa, és una decisió que ni comprenem ni compartim ni jutgem oportuna des de cap punt de vista", ha insistit l'Institut Català de la Salut. "I afirmar com fa el sindicat que no es compleixen alguns mínims serrells de l'acord de sortida de vaga –al novembre del 2018- quan ni tan sols s'han complert els dos anys estipulats per la seva implantació, és, com a mínim, desafortunat", ha puntualitzat l'ICS, que ha assegurat que s'ha satisfet el gruix de l'acord i ha detallat el seguit de millores laborals i econòmiques en l'àmbit de l'atenció primària.  L'ICS defensa que la plantilla s'ha anat incrementant progressivament i assenyala que –entre agost del 2019 i agost del 2020- el personal d'atenció primària equivalent a jornada completa ha crescut un 4,58%, la majoria sanitaris. En paral·lel, l'ens públic reivindica el pla de reforç de l'atenció primària anunciat pel CatSalut, dotat amb més de 300 MEUR fins al 2022. I la contractació de fins a 3.800 professionals, un 17% més, 1.400 dels quals per abordar la covid-19 i 2.400 d'altres especialitats per cobrir l'augment de demanda. Finalment, i parlant de salaris, l'ICS ha reiterat que s'està "esforçant" per millorar les retribucions i ha posat d'exemple que el salari mitjà dels metges era de 54.062 euros anuals el 2014, mentre que el 2019 havia pujat a 68.905 euros.   "'Salvar l'atenció primària' passa per continuar aportant recursos, però amb la visió del conjunt dels serveis de primària, de tots els professionals, orientat a una millor resposta sanitària", ha apuntat l'ICS, que diu no poder fer-se càrrec de les demandes de Metges de Catalunya. "Es tracta de demandes inassumibles i que, en tot cas, s'han d'abordar a la Mesa Sectorial amb el conjunt de representants sindicals de la institució", ha conclòs l'Institut Català de la Salut.

Summary: L'ICS veu "inassumibles" les demandes de Metges de Catalunya i fruit d'un "anàlisi injust i mancat de respecte"


El reputadíssim director d'orquestra japonès Kazushi Ono ha dirigit aquest dilluns un dels darrers assajos dels alumnes d'ESO de l'institut Guillem Catà de Manresa i cantaires de la Coral Infantil de les Escodines que actuaran aquesta setmana amb l'Orquestra Simfònica de Barcelona i Nacional de Catalunya (OBC) a l'Auditori de Barcelona. Interpretaran una obra de 15 minuts, creada per Arnau Tordera, component del grup Obeses, titulada "Illa Esperança". "És un exemple de la força de la música i de la humanitat", ha assegurat Ono en acabar l'assaig. La iniciativa forma part del projecte "Et toca a tu", impulsat per l'Auditori, i busca potenciar la música com a eina d'inclusió social.

Summary: Alumnes del Guillem Catà de Manresa i cantaires de la Coral Infantil de les Escodines es posen sota les ordres de Kazushi Ono


El PSC ha proposat aquest divendres celebrar un ple extraordinari a l'Ajuntament de Barcelona centrat en el Raval per tractar els problemes que pateix el barri amb els narcopisos. La proposta ha comptat amb el suport del Grup Demòcrata, Ciutadans, Esquerra i el Partit Popular. El líder del PSC a l'Ajuntament de Barcelona, Jaume Collboni, ha demanat que sigui un ple per "posar en comú el bo i millor" del Raval. Per altra banda, Ciutadans ha proposat augmentar les negociacions amb els propietaris dels pisos buits i ERC ha apostat per activar un protocol d'intervenció en els habitatges ocupats il·legalment amb mesures de seguretat i atenció social, a banda de demanar un augment de les mesures de seguretat.

Summary: L'oposició força a Colau a celebrar un ple monogràfic del Raval


El termini per presentar les propostes dels grups parlamentaris amb el llistat de noms que volen que compareguin com a testimonis a la comissió d'investigació de l'Operació Catalunya ha acabat aquest divendres. Polítics, comanaments policials, investigadors, periodistes i dirigents del PP i del govern espanyol, i fins i tot algun personatge més propi dels espectacles televisius com Victòria Álvarez copen els llocs de les peticions que s'han donat a conèixer fins ara. Crida l'atenció el gran nombre de populars que JxSí cita per comparèixer, i que per contra el PPC redueixi el seu llistat a un únic nom, el de l'exdirector de l'Oficina Antifrau de Catalunya. El pla de treball presentat per Junts pel Sí inclou, entre altres peticions de compareixença com a testimoni de polítics com el ministre de l'Interior, Juan Ignacio Zoido, el seu antecessor, Jorge Fernández Díaz, la vicepresidenta del govern espanyol, Soraya Sáenz de Santamaria, l'expresidenta del PPC i actual diputada al Congrés, Alícia Sánchez Camacho, el cap de gabinet del president del govern espanyol, Jorge Moragas, i el regidor del PDeCAT a Barcelona Xavier Trias. El grup també ha volgut cridar persones de l'àmbit policial i del ministeri de l'Interior com la secretària general del CNI, Beatriz Méndez de Vigo, l'excap de la UDEF, José Luís Olivera, l'exdirector operatiu de la policia Nacional, Eugenio Pino, l'excomissari José Manuel Villarejo, l'excap de la Unitat d'Afers Interns de la Policia, Marcelino Martín-Blas, o l'exdirector general de la Policia Nacional espanyola, Ignacio Cosido.  També JxSí reclama que compareguin l'exdirector de l'agència Método 3, Francisco Marco, els investigadors de la mateixa empresa Julián Peribáñez i Antonio Tamarit, exdirectius de la Banca Privada d'Andorra com Higini Cierco, i també l'exparella de Jordi Pujol Ferrusola, Victòria Álvarez, i l'exdiputat de la CUP i periodista, David Fernández. Per últim, Junts pel Sí també demana que prestin declaració a la comissió l'exjutge Elpidio Silva, juristes com Joan Queralt o Josep M. Fuster-Fabra, i periodistes com Ernesto Ekaizer, Carlos Quílez, Francisco Marhuenda (director de La Razón) o Eduardo Inda (exdirectiu d'El Mundo i director d'OK Diario), Patricia López, i el director d'El Mundo, Pedro García Cuartango.  De la seva banda, Catalunya Sí Que Es Pot (CSQP) ha presentat una llista amb 27 noms, dels quals destaquen l’exministre de l’Interior Jorge Fernández Díaz, l’excap de la UDEF Manuel Vázquez, els excomissaris de policia José Manuel Villarejo i Eugenio Pino, el fiscal general de l’Estat, José Manuel Maza, l’exfiscal general, Eduardo Torres Dulce, l’exdirector de l’Oficina Antifrau Daniel de Alfonso, l’exnòvia de Jordi Pujol Ferrusola Victoria Álvarez, el periodista Eduardo Inda, l’advocat Cristóbal Martell, el director del gabinet de Presidència del govern espanyol, Jorge Moragas, o l’exdiputada del PP a Catalunya Alícia Sánchez Camacho. El llistat que ha presentat el PPC és molt més curt. Tant, de fet, que només ha reclamat que comparegui una persona: l'exdirector de l'Oficina Antifrau de Catalunya, Daniel de Alfonso, que, a més, també ha estat citat pel grup de JxSí. Tots aquests noms i els que presenten els sis grups parlamentaris s'hauran de votar ara a la propera sessió de la comissió d'investigació.

Summary: JxSí cita a comparèixer a la comissió de l'Operació Catalunya del Parlament cinc membres del PP i del govern espanyol


L’eurodiputat d’ERC Jordi Solé ha lamentat aquest dimecres que s’estigui intentant que els dirigents independentistes que estan a l’estranger acabin empresonats amb les ordres de detenció internacional i les peticions d’extradició. Després de conèixer’s la detenció a Alemanya del líder de JxCat, Carles Puigdemont, i la negociació perquè s’entregui a Escòcia la consellera destituïda Clara Ponsetí, el republicà ha assegurat que “la persecució contra Puigdemont i els exiliats no és només contra ells, és contra el poble de Catalunya i contra la democràcia”. Per als republicans, les extradicions que es reclamen són “per motius polítics clarament” i per això “no haurien de ser contemplades per cap país europeu”. “Això no ho arreglaran els jutges, és una qüestió política. Requereix de diàleg i de política”, ha sentenciat.  Solé ha fet aquestes declaracions a la premsa en nom d’ERC durant la concentració davant la seu de les institucions europees a Barcelona convocada per l’ANC. En relació, precisament, a les mobilitzacions, el republicà ha volgut fer una crida a la “calma i la serenitat”. “

Summary: ERC demana que les peticions d’extradició “no siguin contemplades” pels països europeus per ser “per motius polítics”


Deu persones han resultat mortes i vint-i-set persones ferides en un tiroteig a Dayton, Ohio, a la matinada d'aquest diumenge, segons ha confirmat la Policia Local de Dayton. L'atacant, que ha estat un dels morts, ha estat abatut per la policia i de moment se'n desconeix la identitat. Segons ha informat la policia a través de Twitter, la matança ha estat a la una de la matinada, hora local, a una zona de bars i locals d'oci nocturn, i s'hi ha desplegat diversos efectius policials, entre ells agents de l'FBI, per investigar els fets. Aquest és el segon tiroteig en poques hores a Estats Units, amb el primer a El Paso, Texas, on hi ha hagut vint morts i vint-i-set persones ferides. (En aquesta actualització s’han augmentat els ferits de setze a vint-i-set segons les noves informacions de la Policia Local de Dayton, així com les declaracions de l’alcaldessa de la ciutat en roda de premsa) L’alcaldessa de la ciutat, Nan Whaley, ha explicat en una roda de premsa que la intervenció policial ha estat de menys d’un minut des de l’inici de l’atac perquè hi havia una patrulla a la zona, i ha alertat del que “hauria pogut passar” si la intervenció hagués trigat més si “en menys d’un minut han mort vint persones i vint-i-set han estat ferides”. D’altra banda, ha detallat que l’atacant, de qui de moment desconeixen la identitat i la motivació, portava una armilla antibales i “una arma d’alta capacitat .223”. Estat dels ferits Com ha informat la Policia Local a través de Twitter, quatre de les víctimes estan sent tractades a l’Hospital Miami Valley, una d’elles en estat crític, mentre que la Xarxa de Salut Kettering ha atès dotze persones, sis encara en tractament.

Summary: ACTUALIZACIÓ:Deu morts i vint-i-set ferits en un segon tiroteig als Estats Units


Unes 8.000 persones –segons la Guàrdia Urbana de Barcelona– han omplert aquest divendres al vespre la plaça de Sant Jaume i els carrerons que hi desemboquen per demanar la llibertat dels vuit consellers que es troben a la presó per ordre de l'Audiència Nacional des d'aquest dijous, així com dels presidents de l'ANC i Òmnium Cultural, des del 16 d'octubre. "Llibertat, presos polítics" ha estat una de les proclames que més ha ressonat; el mateix lema de la pancarta que han desplegat el vicepresident de l'ANC, Agustí Alcoberro, i el portaveu accidental d’Òmnium, Marcel Mauri, acompanyats per representants de diverses formacions polítiques. En la pancarta, hi havia dibuixats els rostres dels deu empresonats. La protesta ha estat convocada per Crida per la Democràcia, que havia demanat protestar davant els ajuntaments aquest divendres a les 7 del vespre.

Summary: Milers de persones criden per la llibertat dels "presos polítics" a la plaça de Sant Jaume


El primer secretari del PSC, Miquel Iceta, s'ha mostrat contrari a portar als jutjats qüestions polítiques, fent referència a la declaració que ha fet voluntàriament aquest dilluns al TSJC l'exconseller de presidència del Govern, Francesc Homs, sobre el 9-N. "No som partidaris de judicialitzar la vida política", ha indicat el líder dels socialistes catalans, tot i que ha mostrat el "màxim respecte" a l'actuació judicial. Confia, a més, que el procediment obert sigui "el màxim de ràpida possible" per tal que "les tramitacions judicials no interfereixin en la vida política". "Que prou feina tenim", ha afegit Iceta en el decurs d'una reunió del grup parlamentari socialista amb alcaldes i alcaldesses de partit per tal de preparar les iniciatives que es portaran al ple del Parlament que debat, aquest dimecres i dijous, la situació d'emergència social, la reactivació econòmica, la gestió pública i la necessitat d'una resposta institucional al respecte. En resposta als mitjans sobre la declaració de l'expresident del Govern i actual portaveu de Democràcia i Llibertat al Congrés, Miquel Iceta ha citat unes paraules del president del Tribunal Superior de Justícia de Catalunya (TSJC), Jesús Maria Barrientos durant el discurs de presa de possessió, fa tot just una setmana. "Venia a dir que 'no ens portin aquí problemes polítics  en seu judicial'", ha recordat el líder del PSC. "I no creiem que aquest sigui el camí  per resoldre els problemes", ha subratllat Iceta.

Summary: Iceta afirma sobre la declaració d'Homs que des del PSC "no som partidaris de judicialitzar la vida política"


Una patrulla Fiscal i de Fronteres de la Guàrdia Civil va decomissar el passat 31 d'agost 1.375.740 euros "de dubtosa procedència" ocults en el maleter d'un cotxe en un control a l'àrea de servei del Baix Ebre de l'AP-7, a l'Aldea. Segons el relat policial, els agents van fer aturar un vehicle amb matrícula belga on viatjaven dos homes de nacionalitat turca i belga. En la inspecció posterior van trobar dos maletes amb roba i objectes on van aparèixer amagats una gran quantitat de feixos de bitllets. El ciutadà belga va assumir la responsabilitat dels diners però, segons la Guàrdia Civil, no va voler explicar ni justificar l'origen i la destinació, com tampoc hauria aportat cap justificació pel seu transport. Finalment, va ser denunciat. Segons remarca el comunicat policial, els moviments per territori estatal de mitjans de pagament per sobre dels 100.000 euros han d'anar acompanyats de la presentació d'una declaració obligatòria per part de la persona responsable. En cas contrari, com hauria passat a l'Aldea, es va aixecar acta per la infracció administrativa de la Llei de 2010 de prevenció del blanqueig de capitals i finançament del terrorisme. Els diners decomissats s'han ingressat a un compte del Banc d'Espanya destinat a aquests casos.

Summary: La Guàrdia Civil decomissa prop 1,4 milions d'euros amagats en el maleter d'un cotxe a l'AP-7, a l'Aldea


El desè aniversari de la Barcelona Graduate School of Economics (BGSE) ha permès reunir aquest divendres sis premis Nobel d'Economia a la capital catalana. Una jornada sobre la història d'aquest institut de recerca econòmica i sobre l'aplicació de la recerca econòmica ha reunit centenars de persones a la UPF, entre els quals han destacat els premis Nobel d'Economia del 2016, Oliver Hart i Bengt Holmström, i quatre predecessors seus: Alvin Roth, Chris Sims, James Mirrlees i Edward C. Prescott. Teresa Garcia-Milà, directora de la BGSE, ha explicat que la missió principal del centre és "exportar coneixement". Ramon Marimon, el seu president, ha dit que l'escola s'ha convertit en "referència" per a d'altres centres i que poden ajudar altres instituts econòmics a créixer. Per la seva banda, el seu president honorífic, Joaquín Almunia, ha explicat que l'èxit del centre s'explica per tres aspectes: excel·lència dels seus professors, cooperació entre centres i obertura internacional, al sector privat i a les universitats. El finlandès Bengt Holmström, premi Nobel i del MIT, ha dit que fa un temps faltava competitivitat entre els instituts de recerca europeus i diversitat, i calia més mobilitat, cosa que la BGSE ha superat amb "lideratge, obertura, meritocràcia i excel·lència". Així, ha dit que el centre barceloní està inspirat en el model nord-americà però amb un to propi. Preguntat per la situació econòmica espanyola i catalana, Holmström ha dit que no vol donar consells, però ha elogiat l'important creixement i dinamisme de l'economia catalana, cosa que evidencia que "ha tret avantatge de la crisi", amb un pes important de la indústria i les noves tecnologies i una bona interacció entre el sector privat i el públic. Oliver Hart, premi Nobel i de la universitat de Harvard, ha dit que els estats europeus que tenen l'euro no poden aplicar política monetària i per tant només poden variar la política fiscal. Sobre l'economia espanyola, Hart ha dit que un dels aspectes més preocupants és l'elevat atur juvenil. La BGSE va ser fundada, com a institució privada sense afany de lucre, el 2006 per l'exconseller Andreu Mas-Colell unificant quatre unitats de recerca econòmica de Barcelona per aglutinar la recerca econòmica de frontera establerta a Barcelona i amb la voluntat de competir amb els grans centres de recerca econòmica del món. Els centres fundadors van ser el departament d'economia de la UPF, el departament de fonaments de l'anàlisi econòmica de la UAB, l'Institut d'Anàlisi Econòmica (IAE) del CSIC a Bellaterra i el Centre de Recerca en Economia Internacional (CREI) de la UPF, i les seves seus són al campus Ciutadella de la UPF i al campus de la UAB a Bellaterra. Com ell mateix ha explicat, en el moment de la fundació van tenir "sort", perquè era just abans de l'inici de la crisi econòmica, i també es van beneficiar del fet que el govern espanyol "negués" la crisi durant dos o tres anys, cosa que va permetre enfortir el centre. El primer que va fer Mas-Colell va ser convèncer prestigiosos economistes perquè formessin part del consell científic "a cegues", sense saber què era la BGSE, i va proposar a Joaquín Almunia, excandidat del PSOE a la presidència del govern espanyol i aleshores comissari europeu d'afers econòmics, perquè fos el president d'honor de la BGSE. El mateix Almunia ha admès que no coneixia el centre quan Mas-Colell li va proposar el càrrec. Des d'aleshores, l'escola ha tingut prop de 2.000 alumnes de 90 països diferents, el 85% dels quals estrangers, uns 200 alumnes cada any de 55 països, la meitat dels quals europeus. El 48% dels professors i el 85% dels alumnes són estrangers. Imparteix, sempre en anglès, tres màsters amb set programes especialitzats i dos programes de doctorat, i cada estiu organitza el Summer Forum on participen més de 700 investigadors, que s'ha convertit en un esdeveniment de referència europeu en recerca econòmica. Un total de 16 dels investigadors del centre han aconseguit fons de recerca europeus, cosa que l'ha convertit en l'institut de recerca econòmica amb més fons atorgats de l'Europa continental. S'ha convertit en la primera institució de recerca econòmica de l'estat, la cinquena d'Europa i la quinzena del món, i ha rebut dues vegades consecutives la distinció de Centre d'Excel·lència en recerca atorgada pel Ministeri d'Economia, sent l'únic centre de ciències socials dels vuit guardonats en la primera edició. El seu Consell Científic està format per 32 acadèmics de prestigi internacional, 12 dels quals són premis Nobel d'Economia. Durant el matí s'ha fet una taula rodona sobre la influència pràctica de la recerca econòmica, amb la participació de dos premis Nobel, Chris Sims i Alvin Roth, una conversa entre els dos premis Nobel d'Economia del 2016 i membres del Consell Científic de la BGSE, Bengt Holmström i Oliver Hart, i un repàs als deu anys de l'escola amb Mas-Colell, el seu president actual, Ramon Marimon, Almunia, i el president honorari del Consell Científic, Hugo Sonnenschein. A l'acte hi han assistit personalitats com l'exconseller Antoni Castells, l'exvicepresident espanyol i expresident de Catalunya Caixa Narcís Serra, el president del Banc Sabadell, Josep Oliu, l'advocat i expolític Miquel Roca i Junyent, el secretari d'Universitats, Arcadi Navarro, i el seu predecessor, Antoni Castellà, entre d'altres. Aquest divendres a la tarda se celebren tallers sobre economia aplicada, macroeconomia i microeconomia, mentre que aquest dissabte se celebrarà un debat del Consell Científic de la GSE a la UAB i es faran diverses activitats entre els exalumnes.

Summary: Barcelona reuneix sis Nobels d'Economia pel desè aniversari de la Graduate School of Economics


L'Ajuntament de Barcelona ha començat a elaborar un pla per convertir la capital catalana en un referent de la defensa dels Drets Humans. La mesura compta amb un pressupost d'un milió d'euros anual i es durà a terme durant tot el mandat, segons ha indicat el consistori barceloní. El tinent d'alcaldia de Drets de Ciutadania, Transparència i Participació, Jaume Asens, ha presentat aquest dilluns la mesura i ha anunciat que s'aplicaran els drets humans a totes les polítiques públiques municipals i les d'altres administracions. Asens ha explicat que sota el títol 'Barcelona Ciutat de Drets' la mesura busca que la capital catalana pugui guanyar un paper internacional en aquest àmbit i que els drets humans siguin "una carta de presentació". Barcelona ha elaborat un pla de mandat per convertir la ciutat en referent dels Drets Humans, tant en l'aplicació de les pròpies polítiques públiques, i per tant, en el de les pròpies ordenances municipals, com també en la defensa dels drets de la ciutadania davant de l'aplicació normativa de qualsevol altra administració. Segons l'Ajuntament, la mesura preveu també que la capital catalana reforci la seva presència en fòrums internacionals de defensa dels Drets Humans perquè aquesta es converteixi en una "carta de presentació internacional de la ciutat que sigui equiparable al posicionament que avui tenim en d'altres àmbits, com els esports o la innovació", segons ha apuntat Asens.  Sota el títol 'Barcelona Ciutat de Drets', la mesura recopila diferents accions que es desenvoluparan durant aquest mandat per promoure aquest model de ciutat "diversa, intercultural i polièdrica on totes les persones tinguin un accés real, efectiu i en condicions d'igualtat a tots els drets humans reconeguts i garantits a la ciutat". La mesura compta amb un pressupost d'un milió d'euros anual i es desenvoluparà durant tot el mandat. Els eixos principals sobre els que se sustentarà es basaran en combatre discursos de l'odi i discriminació, promoure l'exercici de la plena ciutadania, defensar els drets civils i l'ús de l'espai públic. El document ha estat elaborat per la Direcció de Drets de Ciutadania i la campanya 'Barcelona Ciutat de Drets' es llançarà a principis de 2017, segons ha indicat l'Ajuntament. Aquest any s'elaborarà un pla de formació en drets humans basat en la pràctica i exercici real dels drets, que s'implementarà al 2017 i 2018, quan se celebrarà el 20è aniversari de la I Conferència Europea de Ciutats pels Drets Humans i, segons el consistori, pot ser el moment polític adient per fer una nova trobada internacional que posi sobre la taula, un cop més, que l'administració local, "davant la ineficàcia i la manca de voluntat política de les organitzacions internacionals i dels estats, assumeix les seves obligacions en matèria de drets humans i fa un pas endavant per protegir els drets de la seva ciutadania". La Conferència, de caire internacional, se celebrarà a finals del 2018. El consistori també preveu potenciar l'Oficina per la No Discriminació (OND) per donar-li un impuls com a mecanisme de garantia de drets humans a nivell local. L'OND es podrà personar-se en determinats casos que es consideren estratègics i que la seva resolució pugui suposar un canvi o transformació profunda, tant de la societat com de la política.

Summary: Barcelona elabora un pla per convertir la ciutat en un referent de la defensa dels Drets Humans


El Dia de l'Associacionisme Cultural 2020 se celebra aquest dijous 4 de juny de manera virtual. Circumstancialment, les xarxes i no el carrer seran l'espai on seguir l'acte de celebració, amb entitats, persones associades i participants abocant-hi actuacions i parlaments. L'Esbart Ciutat Comtal, la Banda de “La Cala” de l’Ametlla de Mar i el folklorista Amadeu Carbó són alguns dels participants en l'acte institucional, que clourà la consellera de Cultura, Mariàngela Vilallonga. També avui, la Fundació Foto Colectània convida el fotògraf Jean Marie del Moral a conversar en línia amb el seu director,  Pepe Font de Mora, i el Teatre Lliure estrena una nova adaptació d'un clàssic teatral en clau familiar, l''Antígona' de Sòfocles.  El Dia de l'Associacionisme Cultural no tindrà enguany un acte físic de celebració. Les limitacions a les activitats culturals per la crisi del coronavirus van aconsellar traslladar la festivitat a la xarxa, concretament al canal de YouTube del Departament de Cultura. Així, les activitats associatives virtuals i un acte institucional, que clourà la consellera Vilallonga, són els eixos de la celebració d’enguany.  Una coreografia creada per l’ocasió a càrrec de l’Esbart Ciutat Comtal inspirada en l’obra de Josep Carner (de qui se celebren els 50 anys de la seva mort) i la lectura de poemes de Palmira Jaquetti (quan fa 125 anys del seu naixement) se sumaran a les commemoracions d’aquestes dues importants figures.  Abans de l’actuació de la Banda de “La Cala” de l’Ametlla de Mar, el folklorista Amadeu Carbó pronunciarà una conferència sobre les conseqüències del confinament en el món de l’associacionisme cultural. Clourà l’acte l’entrega de diplomes a les entitats que celebren aniversaris i la intervenció de la Consellera de Cultura, Mairàngela Vilallonga. La Generalitat va instituir el Dia de l'Associacionisme Cultural el 2014. La data rememora el 4 de juny de 1864, quan va començar el quart Festival Euterpe, organitzat en format concurs per la Societat Coral Euterpe, sota la direcció de Josep Anselm Clavé. El festival va durar tres dies i va representar el moment de màxima esplendor del moviment coral d’en Clavé. Un nou clàssic adaptat a la sala online del Lliure  Arriba al Teatre Lliure una nova adaptació d'un clàssic de la literatura universal: és 'Antígona (tragèdia antigota)', una versió de l'obra de Sòfocles que Helena Tornero ha adaptat en clau còmica per fer-la propera al públic familiar. L'artista multidisciplinari Pau de Nut ha creat les il·lustracions, la música i també hi posa totes les veus, des del personatge d'Antígona fins al cor grec, passant per la dida que explica la història. Un espectacle amb l'essència de l'Antígona de Sòfocles que també guarda un espai per a la reivindicació. Com diu Tornero, "ara som al segle XXI, i les Antígones del futur les volem vives i lliures. I que riguin una mica també, per l’amor dels déus!". 'Antígona (tragèdia antigota)' és el tercer espectacle del cicle Clàssics per a criatures, es podrà veure del 4 al 7 de juny a la Sala online i està recomanat a partir de 7 anys. Les dues primeres adaptacions, estrenades en el marc de la programació digital del Teatre Lliure, van ser 'La casa de Bernarda Alba', de Victoria Szpunberg i Ana Yael, i 'Terra baixa', de Pau Miró i Fito Conesa. Trobada virtual a Foto Colectania  Encara que ja ha reobert les seves portes, la Fundació Foto Colectania manté una part d'activitat virtual. Durant les darreres setmanes han anat oferint converses entre el seu director, Pepe Font de Mora, i fotògrafs destacats (la majoria dels quals formen part de la seva col·lecció) com Alberto García-Alix, Gervasio Sánchez, Txema Salvans, Laia Abril, Jordi Esteva, Juan Manuel Castro-Pietro, Carlos Spottorno, Isabel Muñoz o Manolo Laguillo.  Aquest dijous és el torn de Jean Marie del Moral, també amb obra al fons de la Fundació, al qual el públic pot adreçar preguntes. La trobada serà novament a les set de la tarda al perfil d'Instagram de Foto Colectania.  I a l'Ateneu Barcelonès, a les portes de la seva reobertura, aquest dijous a la tarda continua el cicle en streaming amb un homenatge a Josep Carner amb els poetes Josep Pedrals i Maria Cabrera.

Summary: El Dia de l'Associacionisme Cultural i una trobada amb el fotògraf Jean Marie del Moral, més cultura en línia


El president dels populars donarà a conèixer a Barcelona el nom del seu número 2 ACN Madrid.- El PP afronta aquest dijous el primer comitè executiu amb Pablo Casado a la presidència. El partit arriba a la cita amb les negociacions trencades entre els equips de Casado i Sáenz de Santamaría, que li va disputar la presidència i va obtenir el 43% dels suports al congrés del cap de setmana passat. El director de campanya de Santamaría, José Luís Ayllón, ha explicat a la 'Cadena Ser' que l'oferta d'integració que s'ha fet des de l'equip de Casado era la d'incorporar els exministres Fátima Báñez i Íñigo de la Serna a secretaries d'àrea. "Això no representa adequadament el resultat del congrés", ha dit Ayllón, que recorda que havien reclamant una participació "digna" en la nova executiva. Per això, han decidit trencar les negociacions i ha afirmat que l'equip de Casado ha demostrat que "no saben guanyar", tot i reconèixer que tenen la legitimitat per fer l'equip que vulguin.  En canvi, des de l'entorn de Casado, Javier Maroto, ha assegurat a la mateixa emissora que la integració s'està produint i que és un "gota a gota que anirà a més". "A l'executiva hi haurà persones que públicament van prestar suport a Santamaría, la integració és un fet", ha reblat.  Casado i Sáenz de Santamaría es van reunir dimecres al matí al Congrés i van acordar que persones de la seva confiança continuarien negociant a la tarda per incorporar persones de la llista de l'exvicepresidenta a la nova executiva. A la nit, el mateix Maroto va telefonar Ayllón i va oferir a Santamaría situar només dos exministres (Báñez i De la Serna), una oferta que no van acceptar i van donar per trencades les negociacions.  Els noms de la nova executiva dels populars els desvetllarà el nou president, Pablo Casado, al comitè executiu que celebren a Barcelona al migdia. Entre ells, qui ocuparà la secretaria general i es convertirà en la seva mà dreta. També qui rellevarà Rafael Hernando com a portaveu al Congrés dels Diputats.  Després de conèixer l'executiva, caldrà veure també quin paper acabarà tenint l'exvicepresidenta Sáenz de Santamaría, que després de la moció de censura que ha desbancat Rajoy i d'haver perdut contra Casado es podria veure a l'hemicicle com a diputada rasa.

Summary: El PP arriba al primer comitè executiu amb les negociacions trencades entre els equips de Santamaría i Casado


El diputat d'Esquerra al Congrés Joan Tardà ha descartat aquest diumenge la presentació d'una llista conjunta amb Catalunya en Comú a les eleccions del 21-D però no ha tancat la porta a signar un pacte post-electoral per formar govern amb el partit d'Ada Colau i Xavier Domènech. "No ho descarto en absolut perquè crec que cal ampliar la base autodeterminista", ha afirmat Tardà en una entrevista al programa 'Via lliure' de Rac1 on ha explicat que "si es vol un procés d'alfabetització constituent popular, és evident que això haurà de tenir una translació a la governació". El diputat republicà ha augurat que Esquerra compartirà amb els Comuns diversos punts bàsics dels programes electorals, com "l'amnistia, deixar enrere el 155 i un referèndum". Sobre aquesta última qüestió, Tardà ha afirmat que ERC inclourà la celebració d'una consulta vinculant al seu programa perquè "seria absurd que l'independentisme deixés en un calaix la reivindicació del referèndum pactat".

Summary: Tardà descarta una llista conjunta amb Catalunya en Comú pel 21-D però estén la mà a un pacte post-electoral


Desenes de persones s'han acostat aquesta tarda a la capella ardent de Montserrat Caballé, situada al Tanatori de les Corts i que ha obert quan faltaven pocs minuts per les 14.00 hores, per acomiadar la soprano. Entre altres personalitats s'hi ha acostat el ministre de Cultura, José Guirao; el president del patronat del Gran Teatre del Liceu, Salvador Alemany; l'expresident de la Generalitat Jordi Pujol i la seva esposa Marta Ferrusola; el líder de Ciutadans (Cs), Albert Rivera; la soprano d''I Puritani', Pretty Yende, que ha obert la temporada 2018/19 del Lice; el director teatral Lluís Pasqual; el director artístic del Teatre Reial, Joan Matabosch, i el cònsol de Bielorússia. La capella ardent de Montserrat Caballé ha obert pocs minuts abans de les dues de la tarda al Tanatori de les Corts, on s'han acostat desenes de persones per acomiadar-se de la cantant, entre elles diverses personalitats del món de la política i de la cultura. El president del patronat del Gran Teatre del Liceu, Salvador Alemany, ha estat un dels primers d'arribar, cap a tres quarts de dues de la tarda. Alemany ha destacat que "sense la Montserrat Caballé el Liceu no seria el que ha estat" i ha explicat que estan "treballant en l'homenatge a la soprano" i que una vegada tinguin "configurat el projecte" en parlaran amb la família". "És molt important que la família comparteixi tot allò que acabem decidint". Cap a les dues i vint ha arribat el ministre de Cultura, José Guirao, qui sí que ha donat més detalls d'aquest homenatge. Guirao ha explicat que el seu ministeri ha proposat a la família de Montserrat Caballé fer un doble homenatge a la soprano, un al Liceu de Barcelona i l'altre a Madrid. El ministre ha detallat que encara no està clar si l’acte de la capital espanyola es farà al Teatre Reial o al Teatre de la Zarzuela, que és on "més va actuar ella, ja que a la seva època no hi havia el Reial". També passades les dues ha fet acte de presència el líder de Ciutadans (Cs), Albert Rivera, que ha destacat que Montserrat Caballé "ho va ser tot en el món de la lírica", l'ha recordat com "una de les millors veus de la historia" i l'ha definit com "una de les nostres, una barcelonina, una catalana, una espanyola universal que sempre va deixar a Espanya en el millor lloc i que sobretot era admirada per gent de tot el món". "Ha marxat una de les nostres grans de la música però sempre estarà entre nosaltres el seu art, la seva genialitat, el seu talent i la seva bondat, una dona q no només desprenia genialitat, sinó també simpatia i bondat", ha afegit. "Descansa en pau Montserrat allà on estigui, segur que està cantant", ha conclòs tot donant el condol a la família. L'arribada de l'expresident Jordi Pujol ha provocat molta expectació a les portes del Tanatori. Pujol ha arribat en un taxi tot dient "no m'esperàveu, ho ha fet acompanyat de la seva dona, Marta Ferrusola. L'expresident ha fet un escrit al llibre de condol on li ha expressat el seu agraïment perquè "ha donat felicitat a molta gent amb el seu cant" i "prestigi i renom a la nostra ciutat i al nostre país i va ser sempre una persona de tracte molt afectuós". Pujol ha dit que, tot i que ell no és un "liceista consumat", el Liceu l'havia preocupat molt perquè va "viure un moment crític per l'incendi" i ha destacat el paper que va tenir Montserrat Caballé en la seva recuperació, perquè va ser "va ser molt entusiasta". L'expresident ha recordat que quan anava a fer viatges oficials amb la soprano en alguns llocs la coneixien a ella però a ell no. Cap a les cinc de la tarda el director artñistic del Teatre Reial també s'ha acostat al Tanatori de les Corts i en declaracions als mitjans s'ha mostrat partidari de fer un homenatge conjunt entre el Teatre Reial i el de Zarzuela. La soprano basca Ainhoa Arteta ha destacat que Caballé era una "gran artista, mare i dona" i una "reina de l'òpera a nivell mundial". També ha dit que la soprano catalana era una dona "molt exigent i professional" i amb "una humanitat increïble".   L'exalcalde de Barcelona Xavier Trias ha remarcat que Caballé és un "exemple per a les noves generacions" i ha esperat que tant les administracions públiques com la societat civil siguin "capaces de fer-li un gran homenatge". Trias ha assegurat que la soprano era un símbol d'"excel·lència" i que hi ha "poques persones amb el seu nivell artístic".  El director teatral Lluís Pasqual ha afirmat que la veu de Caballé ha estat la que més ha sentit en la seva vida i que sempre l'acompanyarà. "La música que feia amb la seva veu era la música de l'infinit", ha subratllat Pasqual. A més, ha assegurat que la veu de la soprano catalana ha fet "feliç a moltes persones durant molts anys" i que només per això se l'ha d'estar "profundament agraït".

Summary: El món polític i cultural acomiada Montserrat Caballé


Una setantena de persones del sector s'han concentrat davant APEMTA per denunciar la "impassibilitat" de la patronal ACN Tarragona.-Els treballadors del metall de Tarragona han anunciat aquest dijous que faran vaga si no es desbloqueja la negociació per millorar el conveni, que es va engegar fa sis mesos. Per fer pressió, una setantena de persones del sector s'han concentrat davant les oficines de la patronal APEMTA per denunciar la seva "impassibilitat". "Si en una o dues reunions no avancem, parlarem de conflicte de tot el metall al Camp de Tarragona", ha afirmat el secretari general del metall d'UGT Tarragona, Manel Molina. Els sindicats reclamen un "canvi d'actitud" que permeti avançar cap a un conveni en consonància al context econòmic i industrial actual al sector a Tarragona, on hi treballen prop de 16.500 persones. CCOO i UGT, els dos sindicats que han cridat a la mobilització aquest dijous, apunten que la posició d'APEMTA "aboca el sector al conflicte" amb una proposta "clarament insuficient en matèria salarial, d'igualtat, permisos i jornada". D'altra banda, també posen en qüestió la proposta sobre flexibilitat i antiguitat. En aquest sentit, Molina ha qüestionat que "volen convertir la flexibilitat en una ampliació de jornada, convertir hores extres en hores ordinàries". Segons el secretari general del metall d'UGT Tarragona, són punts en què els sindicats no cediran perquè traspassen les línies vermelles. En aquest sentit, ha explicat que les propostes de la patronal són "inassumibles" per la part social. Molina ha explicat que les negociacions poden durar més temps pel que fa a la part tècnica, però que "en la negociació pura", hauria d'haver-hi una "postura clara" de la patronal en una o dues trobades. Per la seva banda, Vicente Moya, secretari general d'Indústria de CCOO a Tarragona, ha afirmat que seguiran negociant però que, si no, es trobaran amb el conflicte. Moya ha lamentat que la patronal "s'escuda en l'estat del sector" per bloquejar les negociacions sobre el conveni. Segons el secretari general d'Indústria de CCOO a la demarcació, la patronal assenyala que "hi ha hagut una caiguda i una pèrdua de beneficis en el període de crisi". Segons Moya, però, l'índex de producció ha augmentat en un 6,2% al sector metal·lúrgic, l'índex de beneficis ha augmentat un 5,7%, la previsió d'entrada de comandes en el 5,2%, hi ha hagut un 3% de creació d'ocupació i han augmentat lleugerament les exportacions. A la concentració davant les oficines d'APEMTA, en la qual han participat una setantena de persones, hi ha assistit també el candidat d'En Comú Podem per Tarragona, Fèlix Alonso, i la diputada al Parlament Hortènsia Grau. La mobilització ha estat convocada amb l'objectiu que la patronal faci una "reconsideració dels conflictes que poden venir" si no s'avança cap a la negociació, segons Molina.

Summary: Els treballadors del metall de Tarragona plantegen una vaga si no es desbloqueja la negociació del conveni


El Síndic de Greuges, Rafael Ribó, ha assegurat aquest divendres que la residència d'avis inundada el passat 3 de novembre a Agramunt (Urgell), on van morir quatre ancianes, no s'hauria d'haver construït mai, perquè està en una zona inundable de la conca del riu Sió. Així, la normativa general impedeix construir a menys de 100 metres de la llera del riu, i el geriàtric està a uns 50 metres. Per això, ha responsabilitzat principalment a l'ajuntament, però també a la Generalitat, l'Agència Catalana de l'Aigua i la Confederació Hidrogràfica de l'Ebre. Sobre l'actuació dels serveis d'emergències la nit de la inundació, ha dit que bombers i policies van ser professionals, però el Centre d'Emergències de Catalunya no va actuar amb prou agilitat. Menys d'un mes després dels tràgics fets, el Síndic ha acabat un informe força exhaustiu sobre les possibles causes de la inundació mortal i possibles solucions. L'origen de tot és la construcció de la residència en una zona del nucli d'Agramunt considerada punt crític inundable des de l'any 2002, pocs mesos abans que el promotor de l'edifici demanés la llicència d'obres. Aquell mateix any, també abans que es demanés el permís d'obres, va entrar en vigor una llei que impedia la construcció de noves edificacions en zones inundables. La normativa impedeix construir a menys de 100 metres de la llera del riu, i la residència és a uns 50 metres. Per això, es considera que és una zona inundable aproximadament cada deu anys, el nivell més alt de risc. A una zona propera, a uns 100 metres, hi ha una llar d'infants i una escola de música. Per això, el Síndic considera que l'Ajuntament no hagués hagut de permetre la construcció, ja que hauria d'haver demanat informes a la CHE i a l'ACA que "necessàriament" haurien estat desfavorables. També la Generalitat hauria d'haver impedit la construcció, ha dit el Síndic, o almenys, en inspeccions posteriors, prendre mesures. De fet, el propi pla d'autoprotecció de la residència admet que és una zona inundable, cosa que encara faria més incompatible situar dormitoris amb persones de mobilitat reduïda o problemes cognitius severs a la planta semisubterrània. Per això, considera que hi ha hagut un "cúmul de negligències administratives". Sobre la nit de la inundació, també ha detallat algunes actuacions poc eficients. En concret, ha dit que la CHE no té estació d'aforament del cabal d'aigua del Sió, cosa que impedeix saber amb exactitud i de manera telemàtica i immediata quina és la crescuda del riu en cas de pluges. La tarda abans dels fets, el 2 de novembre, estava activada la fase d'alerta del pla Inuncat de la Generalitat per pluges intenses i possibles inundacions, però el risc més elevat era cap a la comarca de la Noguera. Malgrat admetre l'alt grau d'impredictibilitat de les fortes pluges a la zona, ha recordat que el CECAT ja va advertir a l'Ajuntament i a la Policia Local i a partir de les 8 del vespre i fins mitjanit es van anar activant diversos parcs de bombers voluntaris de la zona, inclòs el d'Agramunt. No obstant els bombers de la localitat van anar a altres zones on suposadament hi havia més risc. Cap a les 03.21 hores, l'exalcalde de Bellver d'Ossó, uns quilòmetres més amunt del riu Sió, va trucar al 112 alertant que havia augmentat molt el cabal. El CECAT va avisar la sala de coordinació dels Bombers de la Generalitat a Lleida, que no va activar cap altre reforç que els camions que ja estaven fent rondes per la zona. Cap a les 03.50 hores, els bombers d'Agramunt van alertar a la població per megafonia, i cap a les 04.03 van picar a la porta de la residència d'avis alertant del perill. No obstant, van seguir fent camí riu avall. Dos minuts després, una treballadora del centre va trucar al 112 alertant que no podien treure nou persones de la planta semisubterrània. Quan van arribar els primers bombers voluntaris, a més de policies locals, a les 4.17 hores, van "arriscar les seves pròpies vides" per intentar treure algunes ancianes. El reforços amb més equipament van ajudar més tard, però el rescat total no va acabar fins dues hores més tard quan van arribar els bombers d'elit del GRAF. El CECAT no va activar la fase d'emergència de l'Inuncat fins les 5.25 hores, cosa que el Síndic considera que va ser massa tard i poc àgil.

Summary: El Síndic de Greuges diu que la residència d'avis inundada a Agramunt no s'hauria d'haver construït


Arbúcies (Selva) s’ha transformat completament aquest diumenge amb el concurs de catifes de flors naturals, que és el tret de sortida de la festa de Les Enramades, la més popular de la vila – més i tot que la Festa Major segons els ciutadans- que uneix veïns i, fins i tot, atreu participants d’altres poblacions. Enguany s’han creat 28 catifes de flors que han adornat més de 2 quilòmetres de diversos carrers del nucli antic de la vila amb tota mena de dissenys i estructures. Des de primera hora del matí, centenars de veïns han sortit al carrer per començar a col·locar les tones de pètals, branques i terra que porten preparant des de fa dues setmanes. Majoritàriament s’escullen flors silvestres, dels boscos del Montseny, però les catifes s’acaben complementant amb pètals de clavells de diversos colors. Aquesta és una antiga celebració religiosa que data del segle XVI però que amb el pas del temps s’ha convertit en la principal diada popular de la vila. Normalment, les catifes florals atreuen uns 20.000 visitants, triplicant per un dia la població d’Arbúcies que se situa al voltant dels 7.000 habitants.

Summary: Arbúcies fa florir l'asfalt


Dues persones han resultat ferides lleus en un accident de trànsit a la BP-5139, a l'altura del municipi de Lladó (Alt Empordà). Els Bombers han hagut de treure l'ocupant d'un turisme que havia quedat atrapat mecànicament a l'interior del vehicle, que s'havia sortit de la via per un marge. L'avís és de les 8.36 hores. Els ferits s'han traslladat a l'Hospital de Figueres, segons ha informat el Servei Català de Trànsit.

Summary: Dos ferits lleus en un accident de trànsit a la BP-5139 a Lladó


La Fundació Ramon Noguera ha aconseguit "estabilitat" gràcies a la concertació de places i a l'impuls de projectes socials, que li han permès tirar endavant sense dependre tant dels ajuts procedents de la Generalitat. Actualment, l'aportació pública representa poc menys del 50% del seu pressupost anual, que frega els 10 MEUR. Per obtenir recursos, la Fundació ha impulsat iniciatives com el Shopp Out o les col·leccions de joies artesanals que cada any treu al mercat per aquestes dates. La seva directora-gerent, Pepita Perich, explica que la crisi ha obligat les entitats del tercer sector a "reinventar-se". Actualment, tot i tenir llista d'espera, la Fundació dóna cobertura a tots els casos urgents. La concertació de places als centres especials de treball ha donat oxigen a les entitats del tercer sector. La directora-gerent de la Fundació Ramon Noguera explica que, en part, això els ha permès "posar-se al dia" i donar-los "estabilitat", deixant enrere moltes de les problemàtiques viscudes amb l'entrada de la crisi.  De fet, l'entitat gironina a dia d'avui ja ha pogut donar cobertura a totes aquelles places d'urgència (les que deriven de l'educació especial). Hi continua havent llista d'espera, però Perich admet que s'ha fet un gran pas endavant amb la concertació. De totes maneres, però, amb això no n'hi ha prou per poder cobrir números.  Per aquest motiu, durant els darrers anys, la Fundació Ramon Noguera ha impulsat la recerca de fons propis. Bé sigui amb les diferents línies d'activitat que ofereix el seu centre especial de treball (rentat de cotxes, neteges industrials, bugaderia, jardineria) bé sigui amb projectes de valor social (com l'outlet social Shopp Out o les diferents col·leccions de joies artesanals). "La crisi ens ha obligat a reinventar-nos", admet la directora-gerent. Gràcies a això, la Fundació Ramon Noguera ha aconseguit tirar endavant sense dependre tant dels ajuts procedents de la Generalitat. De fet, com precisa Perich, a dia d'avui l'aportació pública cobreix poc menys del 50% del seu pressupost anual, que se ronda els 10 MEUR. La resta, prové de fons propis que deriven de les diferents línies d'activitat. Actualment, la Fundació Ramon Noguera atén més de 850 usuaris (repartits entre el centre de dia, els serveis d'acolliment residencial i el centre de desenvolupament infantil i atenció precoç). L'entitat gironina celebra aquest 2015 el seu 50è aniversari. Set noves col·leccions Com cada any, la Fundació Ramon Noguera ha tret al mercat noves col·leccions de joies artesanals, dins el projecte 'Joia Emprenedora'. Sis d'aquestes col·leccions s'han elaborat des dels centres especials de treball i inclouen més d'una trentena de peces (entre collarets, braçalets, arracades i anells). A més, per primer cop en els set anys d'existència del projecte, s'ha confeccionat una col·lecció unisex (la línia Urbà).  Les diferents col·leccions combinen pell, cuir, nacre, perles i bany de plata. Són peces de bijuteria que es vendran a preus que van des dels 7 als 12 euros, i que es podran trobar a la botiga que la fundació té al Mas Xirgu, a la pàgina web o bé a l'estand de la Fira de Mostres (on l'entitat també hi presentarà nous elements de decoració de Nadal i fundes de mòbil). Les sis col·leccions de joies artesanals s'han batejat amb els noms de Glacée, Indi, Cristall, Mariner, Tempus i Urbà. En paral·lel, per commemorar els 50 anys de l'entitat, la fundació ha demanat a la joiera i gemmòloga gironina Mariona Quera que els creï una col·lecció commemorativa. Rep el nom de FRN by Mariona Quera i consta d'una esclava i un collaret, tots dos de plata massissa, que tenen gravada una inscripció commemorativa a l'anvers. Les peces costen 55 i 60 euros.

Summary: La Fundació Ramon Noguera aconsegueix "estabilitat" gràcies a la concertació de places i a l'impuls de projectes socials


Els Mossos d'Esquadra van detenir entre els dies 6 i 7 d'abril quatre joves de Sant Salvador de Guardiola per increpar i agredir presumptament amb una pistola d'aire comprimit o una arma similar tres menors d'entre 11 i 14 anys del centre l'Estrep del mateix municipi. Un dels nens va resultar ferit lleu en una cama. Segons avança el diari digital NacióManresa i han confirmat a l'ACN fonts policials, els tres menors caminaven pels entorns de la urbanització del Calvet quan els quatre joves els van amenaçar i agredir, moment en què els menors van fugir corrents i van anar a denunciar els fets a comissaria. Es dóna el cas que a finals del 2015 el centre de menors l'Estrep va viure un conflicte amb els veïns del Calvet, ja que usuaris del centre haurien patit atacs violents i xenòfobs.   Davant de la denúncia que van presentar els tres menors usuaris de l'Estrep davant dels Mossos d'Esquadra, es va iniciar una investigació que va culminar amb la detenció dels quatre presumptes agressors entre els dies 6 i 7 d'abril. Dos d'ells van declarar a comissaria i van quedar en llibertat amb càrrecs, mentre que els altres dos han passat aquest divendres a disposició judicial i també han quedat en llibertat amb càrrecs. Els Mossos treballen amb la hipòtesi que els quatre veïns de Sant Salvador de Guardiola haurien agredit un dels menors amb una pistola d'aire comprimit o una arma similar.  Els agents titllen els fets d'aïllats i descarten qualsevol relació amb els fets ocorreguts a finals del 2015 entre alguns veïns de la urbanització del Calvet i el centre de menors de l'Estrep. Els veïns van crear una patrulla de vigilància ciutadana per evitar els robatoris que es produïen al barri, que ells atribuïen a usuaris de l'Estrep. Alguns dels membres de la patrulla van atacar diversos cops el centre i els Mossos van efectuar diverses detencions. Arran dels fets, es va crear una comissió de treball per reconduir la situació.

Summary: Detenen quatre joves per agredir amb una pistola d'aire comprimit tres menors de l'Estrep de Sant Salvador de Guardiola


La Comissió de Garanties de Demòcrates (òrgan extern a la direcció) ha recomanat al Comitè Nacional del partit que exigeixi a Isabel Muradàs l'acta de regidora a l'Ajuntament de Girona. El passat 17 de març, la comissió va iniciar els tràmits per obrir un expedient sancionador a Muradàs després d'aparèixer informacions periodístiques que la relacionaven, presumptament, amb el cas 3%. Tres dies més tard, quan es van reunir per analitzar el cas, van conèixer que Muradàs s'havia donat de baixa del partit. No obstant això, la Comissió de Garanties considera que les informacions que la relacionen amb el cas 3% són "molt greus", i ha emès una resolució on recomana a la direcció que li exigeixi retornar l'acta de regidora al partit. La decisió final l'ha de prendre el Comitè Nacional, que es reunirà a final de mes.  Isabel Muradàs ocupa la cinquena tinença d'alcaldia de l'Ajuntament de Girona. Aquest divendres ha fet públic que deixa el partit i que la decisió la pren de manera voluntària i "sense pressions" de la direcció, tot i que el seu nom aparegués relacionat amb el cas 3%. A més, ha anunciat que es vol mantenir a l'Ajuntament de Girona, ara com a independent.  Segons va publicar 'El País', Muradàs hauria passat informació "classificada" sobre la situació financera i econòmica d'alguns ajuntament a l'empresari  Josep Manel Bassols (investigat en aquesta trama) quan era subdirectora a Governació. Muradàs va reconèixer haver enviat informes però va argumentar que era informació pública penjada a un web del departament.  Malgrat que hagi negat pressions, la seva presumpta vinculació amb el cas 3% ha provocat conseqüències a nivell intern dins del seu partit. Just l'endemà que aquesta informació es publiqués, la Comissió de Garanties de Demòcrates (que és un òrgan extern on no hi participa cap membre de la direcció) va iniciar els tràmits per obrir-li un expedient sancionador.  Tres dies més tard, el dia 20 de març, aquesta comissió es va reunir per iniciar les diligències de l'expedient però van saber que Muradàs havia demanat la baixa del partit. Per això, van decidir arxivar les actuacions iniciades. Ara bé, considerant que els fets eren "molt greus", la comissió va emetre un informe recomanant al Comitè Nacional que li exigeixi retornar l'acta de regidora al partit. Aquesta decisió es prendrà a final de mes, quan està prevista la reunió de la direcció de Demòcrates.

Summary: La Comissió de Garanties de Demòcrates creu que Isabel Muradàs ha de tornar l'acta de regidora a Girona


A la Fuliola, a l'Urgell, culmina aquest diumenge una de les festes més tradicionals de l'estiu a les comarques de Lleida, la del Segar i el Batre, que rememora les feines del camp abans de la mecanització. Aquest any per primera vegada les dones s'hi han incorporat amb un paper protagonista de segadores i batedores, un fet que l'organització valora com un "valor afegit". La sega del blat es va fer fa 15 dies i ara els batedors i batedores separen el gra de la palla manualment, només amb l'ajuda de les forques. Fa 37 anys que la Fuliola celebra una festa que aquest any s'ha renovat amb participants més joves i amb la incorporació de mitja dotzena de dones. La festa es vincula amb tot el món del cereal i ofereix tallers d'elaboració de pa i maridatges amb cervesa de blat, entre d'altres. L'any que ve vol incorporar també una exposició ramadera ja que el blat és un dels principals ingredients del pinso per a animals. L'única màquina que s'ha vist aquest diumenge és una batedora històrica del 1925 cedida per la família del president Companys, originària del Terròs (un nucli que pertany a la Fuliola). S'espera que durant tot el dia passin per la festa més de 4.000 persones. De la vintena de persones que aquest diumenge han fet les tasques de batre, set eren dones, algunes molt joves. El president de l'Associació de les Festes del Segar i el Batre, Oriol Farré, s'ha felicitat precisament de la "bona resposta" de les noies del poble per exercir de batedores, un fet que, sumat a l'interès d'altres joves, garanteix la continuïtat de la celebració.  La nova junta que s'ha fet càrrec de la festa des d'aquest any va decidir obrir-la a la participació de les dones amb total paritat en reconeixement a les que antigament també exercien aquesta feina perquè eren vídues o estaven soles. Fins ara la feina de les dones es visualitzava només fent feines auxiliars com a espigadores. L'Associació s'ha marcat com a objectiu incorporar nous públics i nous sectors per a properes edicions de la festa, convertint la Fuliola en un centre d'interpretació del blat i, per extensió, de la vida a pagès. De fet, el blat i els seus diferents usos és l'eix a partir del qual s'estructura la 37a edició de les Festes del Segar i el Batre. Segons explica el nou president, "l'assignatura pendent és tancar el cercle explicant els usos del blat i poder-ho mostrar en directe per aportar valor a tota la feina artesanal dels nostres besavis pagesos". Un d'aquests usos del cereal és com a ingredient del pinso per als animals de granja. És per això que el repte per l'any que ve és organitzar una mostra ramadera. Segons Farré, els ponis, els cavalls i les mules amb què compta tradicionalment la festa s'ha comprovat que generen molt d'interès i, per tant, incorporar més bestiar com vaques, vedells o porcs "ens serviria per fer la festa encara més bonica i atractiva". "També volem recuperar tots els valors adossats a la festa: tant els jocs tradicionals de la canalla, en perill d'extinció si no els transmetem, les diferents feines de les dones, així com el valor de l'esforç per aconseguir alguna cosa a la vida", afegeix.   Durant la jornada festiva a la Fuliola també s'hi han instal·lat parades amb productes artesanals. A més, la festa s'ha traslladat a la xarxa amb un concurs d'Instagramers.

Summary: La Fuliola acull la renovada Festa del Batre, que veu com un valor afegit la incorporació de les dones


El president del Parlament, Roger Torrent, ha assegurat que cal veure quin Pedro Sánchez es troba ERC en els contactes postelelectorals. "Veurem si és el PSOE que s'acomplexa per la manifestació ultra de Colón i per com s'interpreta la paraula relator o si és un PSOE disposat a dialogar", ha afegit en una entrevista a Ràdio 4. En aquest sentit, ha instat l'Estat a posar la seva proposta per a Catalunya sobre la taula i ha advertit que "girar l'esquena a Catalunya passa factura políticament i també des del punt de vista de la governabilitat de l'Estat". Pel que fa a la ronda de consultes, Torrent ha avisat Felip VI que si vol consultar Junqueras, ja sap on malauradament està".  Torrent s'ha preguntat si després de les eleccions de diumenge "hi haurà un PSOE que gira l'esquena a Catalunya o que afronta amb valentia política el conflicte polític entre Catalunya i l'estat espanyol". El president del Parlament ha reiterat que ERC no donarà "cap xec en blanc" i ha defensat que el missatge "clar" de les eleccions del 28-A és que una "immensa majoria vol diàleg, solució democràtica al conflicte i no vol repressió". "La gent no està disposada a assumir aquesta repressió i ha contestat amb el seu vot. 7 diputats de 48 és molt poc", ha dit en referència a la suma dels escons que han aconseguit PP, Cs i Vox a les eleccions de diumenge. D'altra banda, Torrent ha posat en valor que l'independentisme creix en el seu conjunt el 28-A passant a 22 diputats independentistes, la suma dels 15 d'ERC i els 7 de JxCat. Un fet que, per a Torrent, avala l'estratègia dels republicans de les llistes separades i la voluntat de "suma constant" d'ERC.   "Sempre hem dit que la millor manera de fer república és fer més republicans i republicanes. Obrir-se a nous sectors i noves sensibilitats, i això s'ha vist aquest diumenge", ha defensat.

Summary: Torrent: "Veurem si ens trobem el Sánchez que s'acomplexa per la manifestació ultra o si està disposat a dialogar"


Més delictes sexuals i més robatoris comesos per lladres multireincidents, que en ocasions són autèntics "depredadors", arreu de les comarques gironines. L'estadística dels Mossos d'Esquadra a la demarcació recull com l'any passat es van denunciar fins a 168 abusos i agressions sexuals (davant les 144 del 2015). En el cas dels abusos, la majoria de les víctimes són adolescents –tenen menys de 20 anys- a qui l'agressor fa tocaments. Al costat d'aquests delictes, les dades policials també recullen com al llarg del 2016 han augmentat significativament els robatoris comesos per multireincidents. Bé siguin en ple carrer, bé siguin a interior d'habitatge. Aquí, es busca un objectiu fàcil –sovint, telèfons mòbils- i s'actua de manera matussera i poc especialitzada. Precisament, Mossos d'Esquadra i Interior han reclamat canvis legislatius que permetin enviar a presó aquests delinqüents i treure'ls de circulació. "Ens trobem amb què, malgrat que els anem detenint, al cap de dos dies tornen a ser al carrer", ha lamentat el cap de la Regió Policial de Girona, el comissari Josep Milan. L'any passat a les comarques gironines van registrar 43.390 fets penals, la gran majoria dels quals –fins a un 84%- van ser delictes comesos contra el patrimoni (una tipificació on s'engloben robatoris, furts, danys i estafes, entre d'altres). D'un any per l'altre, arreu del territori, si es miren els números globals, la xifra de delictes va baixar un 3,09% (al 2015, se'n van registrar 44.774). Ara bé, si bé és cert que en general els il·lícits van a la baixa, també és veritat que n'hi ha d'altres que s'han incrementat –i molt, en alguns casos- d'un any per l'altre. Dins aquest grup s'hi troben els robatoris, tant aquells que es cometen a l'interior de cases (hi hagi o no violència contra els propietaris) com en ple carrer. Però també, d'un any per l'altre, han augmentat els delictes sexuals (tant agressions com abusos) i les estafes, majoritàriament a través d'Internet i les xarxes socials. Si es posa la lupa damunt els robatoris, al llarg del 2016 hi va haver quatre modalitats que van anar a l'alça. Per una banda, els assalts violents a cases (32 casos, quasi un 78% més), les estrebades (266 casos, un 26,67% més), els atracaments a ple carrer (513 casos, un 11,52% més) i els robatoris amb força a domicili (3.614 denúncies, un 14,73%). A la saga de víctimes fàcils El cap de la Regió Policial de Girona, el comissari Josep Milan, a l'hora de valorar les dades, ha volgut posar l'accent en un determinat tipus de delinqüent: aquell lladre multireincident que actua amb una "alta intensitat" i a qui costa molt treure de circulació. A diferència dels assalts violents (on aquí, en el 60% dels casos el mòbil sol ser un deute o un afer de droga), aquests lladres s'han especialitzat a ser autèntics "depredadors", precisa Milan. "I això els porta a anar sempre a la cacera de les víctimes més fàcils; escullen aquell robatori que els reporti el màxim benefici per un mínim risc", hi afegeix el comissari. Això fa que aquests delinqüents tan aviat cometin una estrebada en ple carrer, com s'emportin el coure d'una instal·lació, com entrin en alguna casa (bé sigui grimpant per la façana, bé sigui trencant una finestra). Són lladres matussers, que actuen "de manera poc planificada", indica el cap de la Regió Policial.  Solen ser nascuts aquí, marroquins o romanesos. Quan roben en ple carrer, l'objectiu primordial són els mòbils –aquests, sobretot- o les carteres. Però quan entren a les cases (aquí, ho fan més en segones residències) de dins se n'enduen des de joies i diners fins a encimeres, televisors o, fins i tot, roba i sabates dels propietaris. Canvi legislatiu Tant el comissari com el director general de la Policia, Albert Batlle, han lamentat que a aquests delinqüents costa molt treure'ls de circulació. Els delictes que cometen no solen portar aparellades penes més grans de 2 anys de presó, amb la qual cosa quan se'ls deté i passen davant del jutge, tornen a trepitjar el carrer en poca estona.  "Encadenen detenció rere detenció, i al cap de poc ja hi tornen", precisa Josep Milan. Per això, tant ell com Batlle han reclamat més fermesa per poder introduir canvis legislatius que permetin enviar aquests multireincidents a presó una bona temporada. "No hem d'oblidar que, quan entren a les cases, aquests robatoris afecten l'espai més íntim de les víctimes; allà on se senten segures", subratlla Albert Batlle. Més abusos i agressions Al 2016, a les comarques gironines es van denunciar 74 agressions i 94 abusos sexuals. En el primer cas, d'un any per l'altre, l'augment ha estat del 4%; en el segon, l'increment s'ha arribat a enfilar fins al 28%.  L'estadística concreta que, pel què fa a les agressions, la meitat de les víctimes tenien entre 11 i 25 anys i moltes van ser forçades quan havien sortit de festa. Pel què fa als abusos, aquí moltes de les víctimes –tres de cada quatre- també eren bastant joves. Tenien menys de 20 anys, i la majoria van patir tocaments.  El cap de la Regió Policial de Girona també ha volgut subratllar que, si bé els delictes sexuals han anat a l'alça, els Mossos d'Esquadra també n'han pogut resoldre el gran gruix (en concret, 143). Durant el 2016, s'han fet 81 detencions per aquests delictes arreu de la demarcació. Estafes, sobretot per Internet i xarxes socials L'estadística dels Mossos d'Esquadra també recull com, al llarg del 2016, les estafes han arribat a augmentar fins a un 14,65%. En concret, se n'han denunciat 3.663 casos. Aquí, el comissari Josep Milan ha volgut destacar, però, que aquell subtipus que més ha augmentat són els enganys que es cometen a través d'Internet i les xarxes socials. "Sobretot, aquests sí que s'han disparat; estem parlant de compres d'objectes, de viatges, d'ofertes de feina o de vendes de vehicles", ha concretat. D'altra banda, el comissari també ha volgut fer un incís en un tipus d'il·lícit –el cultiu de marihuana- que a la demarcació ja s'ha convertit en un clàssic. L'any passat, els delictes contra la salut pública van créixer un 3,54% (410 casos). Però allò que va augmentar, i amb gran diferència, van ser els comisos que els Mossos d'Esquadra van fer de plantacions de marihuana. En concret, 28.115 plantes, un 83,2% més que al 2015 (quan van ser 15.344). Menys amenaces, maltractaments i grups criminals A l'altra cara de la balança, s'hi inclouen tots aquells altres delictes –bé sigui contra les persones, bé sigui contra el patrimoni- que han anat a la baixa d'un any per l'altre. I aquí, per exemple, del balanç se n'extreu que han baixat les denúncies per amenaces i coaccions (fins a un 24%), els maltractaments a la llar, els robatoris de vehicles, els robatoris a botigues i empreses (aquí, també fins gairebé un 25%), els furts o els delictes contra l'ordre públic. A més, al llarg el 2016, a la demarcació també s'ha detectat menys presència de grups criminals (dels divuit casos del 2015, l'any passat se'n van registrar set). El comissari ha dit que, en part, això també és conseqüència "de la feina policial que es fa en d'altres demarcacions", i que evita que aquestes organitzacions criminals es desplacin pel territori. Dins els casos de l'any passat, també s'hi inclouen les catorze detencions relacionades amb l'assassinat de l'empresari i president de la Foeg Jordi Comas.  88.330 hores contra el jihadisme Pel què fa als operatius específics, els Mossos d'Esquadra van dedicar gairebé 307.800 hores a aquests programes (per lluitar contra els robatoris en habitatges, comerços, zones rurals, etc.). Dins d'aquests, també s'hi inclou el programa específic contra el terrorisme, en concret el jihadista. A la demarcació, els mossos van dedicar-hi l'any passat 88.330 hores.

Summary: Pugen els delictes sexuals i els robatoris comesos per lladres multireincidents "depredadors" a comarques gironines


El Síndic de Greuges de Catalunya, Rafael Ribó, ha defensat el dret de participació dels infants i adolescents com a resposta a l’advertiment de la Fiscalia General de l’Estat a pares i escoles sobre la seva responsabilitat a l’hora d’autoritzar els menors d’edat a prendre part en manifestacions. El síndic ha apel·lat a la legislació catalana i espanyola, que estableix en l’article 8 de la Llei Orgànica del Dret a l’Educació (LODE) que els infants “poden prendre decisions col·lectives a partir de 3r d’ESO”, i que aquestes no es poden sancionar si són en exercici de dret a reunió i es comuniquen prèviament al centre educatiu.  “Ningú per més autoritat que tingui pot ignorar la llei espanyola, la Convenció de drets de l’infant o la llei d’educació de Catalunya”, ha advertit Ribó. El síndic també s’ha referit a les notícies sobre “suposades actuacions d’adoctrinament a menors” en alguns mitjans de comunicació. D’acord amb la Convenció de drets d’infant, els adolescents tenen “dret a la llibertat d’expressió i dret a cercar i difondre informació i idees de tota mena” , i també es reconeix el seu dret a la “llibertat de pensament, de consciència i de religió”.

Summary: El Síndic de Greuges respon a la Fiscalia defensant el dret de participació d’infants i adolescents


La campanya unitària d'entitats i partits pel 'sí'  començarà el proper 15 de setembre i comptarà amb tres grans actes. La campanya l'ha presentat aquest dijous el president de l'ANC, Jordi Sánchez, i representants de l'Associació de Municipis de Catalunya (AMI), Òmnium Cultural, el PDeCAT, ERC i la CUP, entre d'altres. Sánchez ha avançat que es faran tres grans actes, un a l'inici, un a mitja campanya i un final i que, com a mínim, un d'ells tindrà lloc a Barcelona. Els organitzadors s'han marcat també com a objectiu aconseguir desplegar més de mig milió de domassos amb les paraules 'Sí' als balcons d'arreu del país per "obrir les finestres i defensar desacomplexadament el 'sí'". Paral•lelament es posa en marxa la 'webdelsi.cat' amb argumentació a favor de la independència, informació sobre els actes, un espai per inscriure's com a voluntari i un quart per fer aportacions econòmiques.  El president de l'Assemblea Nacional Catalana ha destacat que es tracta de la campanya "més important de totes les que s'han fet al país". Ha destacat que el 'sí' té "moltes veus, colors i accents" i que un dels objectius d'aquesta és fer-los visibles. "El 'sí' serà més fort com més plural sigui la gent que defensa el 'sí'", ha declarat. Ha assegurat que aquesta campanya no pretén "callar, silenciar ni amagar sigles" sinó que vol potenciar la "riquesa de la pluralitat" i l'ha resumit com la campanya "de la gent i no dels partits ni les entitats".  Sánchez ha dit que s'ha de defensar el 'sí' "sense complexos" i que aquest vot afirmatiu ho vol ser d'un nou futur, una nova república per donar oportunitats, amb institucions "que no discriminin" i "no prejutgin intencionalitats". "Un 'sí' a favor d'un model de país molt més cohesionat i just del que avui estem condemnats a viure en l'Estat espanyol", ha declarat. Sánchez ha apuntat també que la campanya es vol inscriure en la "normalitat democràtica" d'aquells que defensen una opció davant d'un referèndum. Portal del 'sí' La campanya incorpora la posada en marxa d'un portal web, 'webdelsi.cat', distribuït principalment en quatre apartats. El primer constarà d'una argumentació a favor de la independència, un segon amb informació sobre els actes que s'aniran actualitzant diàriament, un tercer espai per a inscriure's com a voluntari i un quart per recollir aportacions econòmiques.  Sobre els voluntaris, Sánchez ha apuntat la importància d'aquesta tasca i ha dit que hauran de "pentinar el país per donar arguments, escoltar i cridar a la mobilització". Ha insistit que és necessària aquesta tasca per garantir l'èxit del referèndum, un referèndum que és "l'oportunitat més important des del 1977". "No estem disposats a deixar-la perdre", ha declarat.  "Cavalls guanyadors" abans de l'11-S Sánchez ha assegurat sentir-se "cavalls guanyadors en una cursa democràtica" i ha dit que així ho senten per com s'han expressat anteriorment els ciutadans tant a les urnes com al carrer. En aquest sentit, ha apuntat que la Diada serà l'acte previ a la campanya més important i que hores d'ara ja saben que serà un "èxit". El president de l'ANC ha explicat que la setmana passada ja hi havia 35.000 inscrits i aquesta setmana hi ha més de 700 autobusos compromeses per participar-hi.  Ha reiterat que el 'sí "se sap guanyador" però "democràticament pot acceptar que el 'no' guanyi" i per això ha alertat l'Estat que el que no acceptarà és que se "segresti" l'oportunitat d'expressar-se a les urnes.  L'acte ha comptat amb la participació de David Bonvehí (PDeCAT), Sergi Sabrià (ERC), Quim Arrufat (CUP), Antoni Castellà (Demòcrates), Neus Lloveras (AMI), Jordi Bosch (Òmnium Cultural), Sergi Blázquez (Drets) i Montserrat Sánchez (Súmate), entre d'altres. Bonvehí ha destacat que els parlamentaris faran la feina que "han de fer" i "executaran" el mandat de l'1-O. Sabrià ha destacat al "potència" de la fotografia de l'acte d'aquest dijous que mostra un 'sí' "fort i clar" i Arrufat ha assegurat que abans de la consulta ja hi ha una "batalla" que "moralment" s'està guanyant a l'Estat: "El règim té pànic que els súbdits es revelin i es deixin de considerar súbdits i comencin a actuar com a sobirans, aquesat ja és una derrota de l'Estat".

Summary: La campanya unitària pel 'sí' començarà el 15 de setembre i celebrarà tres grans actes


TMB denunciarà als Mossos d'Esquadra els desperfectes a les estacions de Maria Cristina, Liceu i Drassanes causats pels aficionats de l'Arsenal abans i després del partit dels vuitens de final de la Lliga de Campions al Camp Nou. De moment, però l'empresa encara està recollint tota la informació. Els desperfectes més greus i que motivaran la denúncia es van produir després del matx, al voltant de la mitjanit, a l'estació de Maria Cristina, on un grup de persones va trencar una de les màquines validadores dels bitllets. Els danys, a l'espera que els avaluï l'empresa de manteniment, podrien superar els 400 euros. Hores abans, a l'estació de Liceu, un grup d'aficionats va disparar un extintor, tal com es pot veure a les xarxes socials en un vídeo de la periodista Carmen Juan. D'altra banda, dimarts els Mossos van detenir quatre aficionats que intentaven pagar unes consumicions en un bar del barri Gòtic amb bitllets falsos. En el cas de l'estació del Liceu, fonts de TMB han explicat que només es va haver de substituir l'extintor manipulat i que es van causar molèsties als usuaris i treballadors de l'estació, a més d'haver de netejar l'estació, uns fets que es faran constar també en la denúncia pels desperfectes a l'estació de Maria Cristina. Els aldarulls a l'estació de Liceu es van produir abans del partit, a quarts de vuit del vespre, quan els aficionats anglesos es desplaçaven cap a l'estadi després d'haver passat el dia pel centre de Barcelona.  Segons han indicat els Mossos, agents de la policia catalana es van desplaçar fins a l'estació del Liceu però els aficionats 'gunners', alguns dels quals no van abonar el bitllet, ja l'havien abandonat en el comboi en direcció al Camp Nou. Tot seguit, es va intentar fer seguiment a través de les càmeres de seguretat, però la gran quantitat de viatgers va fer impossible la seva identificació. Davant d'aquests fets, agents ARRO també es van adreçar a l'entrada de les estacions de la línia per evitar que es repetissin els fets. Per últim, a Drassanes també es va produir alguns incidents, com per exemple alguns danys a mobiliari de l'estació i alguns aficionats que no van abonar l'import del bitllet.  A banda, l'empresa també analitzarà les imatges de les càmeres de seguretat per aportar tots els elements possibles per identificar i denunciar els presumptes autors dels fets. Quatre detinguts per intentar pagar amb bitllets falsos A més dels aldarulls d'ahir, els Mossos van detenir dimarts quatre aficionats que van intentar pagar unes consumicions amb bitllets falsos en un pub irlandès de la Rambla. Concretament, se'ls va intervenir 800 euros amb bitllets falsos de 50, segons fonts policials. Aquest dijous han passat a disposició judicial. L'endemà, els agents van identificar dues persones més presumptament relacionades amb els quatre detinguts, amb bitllets falsos, tot i que duien una quantitat petita. Un dels identificats era un menor. Al llarg de tot el dia, els Mossos d'Esquadra van mantenir un dispositiu policial a la Plaça Reial de Barcelona, on es van concentrar gran part dels aficionats, sense que es produïssin accidents. Tot i això, aquest dijous recopilen informació per si es va vexar un pidolaire que demanava caritat, com va passar el dia anterior a Madrid amb aficionats del PSV.

Summary: TMB denunciarà els desperfectes causats pels aficionats de l'Arsenal a la línia 3 del metro


Quan els Bombers han arribat el foc ja s'havia apagat amb un extintor ACN Badia del Vallès.-Dues persones van resultar ferides lleus per intoxicació dilluns a la nit en l'incendi d'una cuina a Badia del Vallès, al carrer d'Oporto. Els Bombers van rebre l'avís a les 21.19 hores. Quan van arribar al domicili afectat el particular ja havia apagat el foc amb un extintor. El Sistema d'Emergències Mèdiques (SEM) va traslladar els dos intoxicats a l'Hospital Parc Taulí de Sabadell. L'incendi es va originar en un pis de la primera planta de l'edifici, que en té quatre.

Summary: Dos ferits lleus per intoxicació en l'incendi d'una cuina a Badia del Vallès


La C-25 ha quedat reoberta a l'altura de Manresa perquè els 300 estudiants que la tallaven han decidit dirigir-se caminant fins a la caserna de la Guàrdia Civil, situada a l'entrada de la ciutat. Tallen momentàniament la C-55 per poder-hi arribar. Els estudiants s'han concentrat a la universitat i s'han dirigit caminant fins a l'eix transversal, que ja ha quedat reobert. Hi ha quatre carreteres afectades a les 14 hores per manifestació. L'eix transversal continua tallat a Gurb, on uns 200 estudiants ocupen la C-17 on el punt on conflueix amb la C-25. El trànsit a l'N-II està interromput a Mataró, just davant de l'estació de tren, en un tram que ja s'havia tallat durant el matí. També està tallada l'N-260a a Olot.

Summary: Reobren la C-25 a Manresa perquè els estudiants es dirigeixen a la caserna de la Guàrdia Civil


Agents dels Mossos d'Esquadra de la unitat d’investigació de la comissaria de Martorell van detenir dilluns passat un noi de 19 anys com a presumpte autor de dos robatoris amb violència i intimidació al municipi de del Baix Llobregat. La investigació es va iniciar el dia anterior quan els agents van rebre l’avís que s’hauria produït un robatori amb violència i intimidació a l’interior d’un bar del municipi. Un home, amb la cara tapada i un ganivet de cuina a la mà, havia amenaçat la treballadora de l’establiment amb extremada violència, arribant a colpejar-la a l’estómac i a l’esquena. Finalment, el lladre va aconseguir endur-se els diners de la caixa enregistradora i va fugir del lloc. El segon atracament amb arma blanca es va produir el dia següent en un hotel, també a Martorell. L’autor dels fets, un home amb les mateixes característiques que l’atracador del dia anterior, també amb la cara tapada i amb un ganivet a la mà, va accedir a l’interior de l’hotel i va intimidar diversos clients. Dos agents dels Mossos que es trobaven per la zona del Pont del Diable van localitzar un jove que coincidia plenament amb la descripció facilitada per les víctimes. Tot i que el noi va intentar fugir, els agents van aconseguir aturar-lo i identificar-lo.   Durant l’escorcoll els agents van trobar un tapaboques en una de les butxaques del pantaló. Així mateix, també es va localitzar la presumpta arma blanca utilitzada durant el robatori en una zona de matolls propera a l’hotel.   Davant les evidències els agents el van detenir com a presumpte autor del robatori amb violència i intimidació. A més a més, les tasques d’investigació van confirmar que es tractava del presumpte autor del robatori a l’interior del bar, motiu pel qual també va quedar detingut per aquests fets.   L’arrestat ja ha passat a disposició judicial i el jutge en funcions de guàrdia ha decretat la seva llibertat amb càrrecs.

Summary: Detingut un jove després de cometre dos robatoris amb violència i intimidació a Martorell


L'alcalde de Lleida, Miquel Pueyo, ha explicat aquest dijous que el govern de la Paeria està treballant perquè es puguin reprendre les obres de construcció del nou Museu Morera i que l'objectiu és "fer-lo amb el projecte i en el lloc on estava previst", malgrat qüestionar si l'antiga Audiència era la millor ubicació. En aquest sentit, ha defensat que Lleida "no pot perdre una oportunitat que és històrica d'un museu que fa 100 anys que busca seu". En una entrevista al Catalunya Migdia de Catalunya Ràdio, Pueyo ha reiterat la "motxilla" que ha heretat l'actual govern de la Paeria després de gairebé 40 anys de governs socialistes, especialment pel que fa al deute municipal i a temes com ara el Morera. Altrament, ha posat en valor l'experiència a nivell de país que suposa un govern com el de la Paeria integrat per ERC, JxCat i el Comú de Lleida. Miquel Pueyo ha insistit en la "motxilla important" amb què s'ha trobat el govern municipal en arribar a la Paeria. Així, ha fet referència al deute de 175 milions d'euros que arrossega l'Ajuntament i a altres "sorpreses" com ara les presumptes irregularitats detectades en la gestió del Club Banyetes, que el govern municipal ha acabat portant a la Fiscalia.    A més de "posar ordre al tema econòmic", un altre tema que ha hagut d'entomar el govern d'ERC, JxCat i el Comú de Lleida és la construcció del nou Morera. L'alcalde ha assegurat que l'equip de govern treballa i manté converses per tal que es pugui reprendre les obres i tirar endavant el projecte previst però ha indicat que, "a vegades no es poden anar retransmetent en temps real les gestions que s'estan fent" ja que si no "no es continuaria negociant". Així mateix, ha qüestionat si l'antiga Audiència era o no la millor ubicació on situar-lo però "ara no té sentit discutir-ho". Així ho ha dit Pueyo durant l'entrevista a l'edició especial del Catalunya Migdia de Catalunya Ràdio des del restaurant l'Espurna de Lleida. Posa en valor l'acord d'ERC, JxCat i el Comú Després de sis mesos al capdavant de l'Ajuntament de Lleida, el republicà s'ha mostrat satisfet per l'acord assolit entre ERC, JxCat i el Comú de Lleida, un pacte que suposa una "experiència política i de ciutat" però , també, "una excepcionalitat constructiva en l'àmbit de Catalunya", segons Pueyo. En aquest sentit, ha explicat que aquest govern "coral i de coalició" està implantant un model de governança republicana "que va des de l'esquerra al centre esquerra" i que, a la vegada, és més "propera i planera" i deixa enrere certs privilegis d'etapes anteriors.  Pueyo reclama l'aprovació de pressupostos a la Generalitat i a l'Estat L'alcalde de Lleida també ha posat de relleu les dificultats econòmiques dels ajuntaments i, en aquest sentit, ha reclamat la necessita que s'aprovin pressupostos a la Generalitat i a l'Estat. Pel que fa a les divergències en l'estratègia política a nivell nacional entre ERC i JxCat, Pueyo ha exposat que "cal sotmetre's en el risc de banyar-se en les opinions dels altres". Així, ha demanat responsabilitat i ha dit que si, finalment s'acaba anant a eleccions a Catalunya, aquestes suposen "un mecanisme força eficaç per comptar-nos". Tot i això, Miquel Pueyo ha deixat clar que dona "un marge de confiança molt ampli a aquelles persones que assumeixen una responsabilitat", com és el cas de Quim Torra, Pere Aragonès o Roger Torrent.  Reitera que la bandera espanyola sempre ha onejat a la Paeria D'altra banda, Miquel Pueyo ha reiterat durant l'entrevista al Catalunya Migdia que la bandera espanyola "sempre ha estat present en un lloc preeminent a l'exterior de la Paeria". Per tal de "protegir" la seva responsabilitat com a persona i com alcalde", Pueyo no ha volgut donar més detalls sobre la retirada de dues banderes espanyoles de l'edifici municipal el 3 de gener, coincidint amb la concentració de rebuig a la inhabilitació de Quim Torra, després que el grup de Ciutadans denunciés els fets a la Fiscalia i aquesta hagi obert diligències, que podrien acabar portant Pueyo a judici.  Marca de Lleida Finalment, Pueyo ha defensat que "Lleida ha de definir amb claredat la seva marca i el seu relat". És a dir, saber explicar quins són els seus millors actius com ara el fet que és una ciutat universitària, ja que un 10% de la seva població són estudiants i professors de la UdL. També ha posat en valor l'ampli espai de què disposa Lleida, l'entorn "especial" que suposa l'Horta com a pulmó verd i per a la producció agroalimentària, així com el Parc Científic, entre molts altres àmbits.

Summary: Pueyo defensa que Lleida "no pot perdre una oportunitat històrica" per donar una seu definitiva al Museu Morera


El govern espanyol proposarà l'exministra de Justícia Dolores Delgado com a nova fiscal general de l'Estat. Delgado substituirà María José Segarra i la proposta s'aprovarà dimarts al primer Consell de Ministres del nou executiu de coalició, segons ha avançat aquest dilluns al matí la 'Cadena Ser' i han confirmat fonts de Moncloa. Delgado (Madrid, 1962) va arribar al govern espanyol amb la moció de censura que va fer president Pedro Sánchez i és fiscal de carrera. Ha exercit a l'Audiència Nacional i forma part de la Unió Progressista de Fiscals (UPF).

Summary: El govern espanyol proposarà Dolores Delgado com a nova fiscal general de l'Estat


La policia espanyola i la Guàrdia Civil han carregat de manera generalitzada arreu de Catalunya en les seves actuacions per impedir les votacions en el referèndum d'aquest diumenge 1-d'octubre. Agents dels dos cossos policials s'han començat a personar a multitud de col·legis electorals poc abans de les 09.00, hora prevista d'obertura. Els agents s'han endut material electoral, com ara urnes, paperetes i material informàtic, en alguns casos entrant violentament dins dels col·legis. També hi ha hagut càrregues contra els manifestants, amb un balanç provisional de 38 ferits, a municipis com Barcelona, Sabadell, Sant Julià de Ramis, Girona, Sant Carles de la Ràpita, Sant Cebrià de Vallalta o Lleida. En alguns casos, han disparat trets intimidatoris a l'aire i pilotes de goma.

Summary: Càrregues policials generalitzades arreu del país per impedir la votació en el referèndum


El portaveu adjunt dels socialistes al Congrés dels Diputats, José Zaragoza, creu que el president de la Generalitat, Quim Torra, és un "error polític de l'independentisme" sense "voluntat de governar ni de fer que les coses vagin bé". En una entrevista al diari 'Ara' en el marc de les negociacions entre el PSOE i ERC, Zaragoza assegura que Torra "no sembla que estigui gaire interessat en tenir un govern progressista a Espanya". "Tenim un president de la Generalitat al qual ja li va bé que hi hagi un problema", afirma Zaragoza, que acusa Torra d'actuar "igual que la dreta espanyola" i "atiar el conflicte".  El portaveu adjunt nega que el president espanyol, Pedro Sánchez, hagi de demanar disculpes per l'alliberament dels CDR. "No ha de demanar disculpes ni per l'alliberament ni per l'empresonament. O és que ell empresona gent com a cap dels Mossos?", afirma Zaragoza.  Pel que fa a ERC, el socialista diu que "ara té voluntat d'arribar a acords sense renunciar a les seves idees independentistes". "Ho valorem de manera molt positiva", afegeix. De fet, afirma que el PSC i el PSOE estan "claríssimament" més còmodes pactant amb Podem i ERC que amb el PP.  Zaragoza no valora les negociacions per intentar desencallar la investidura, però creu que la petició d'ERC d'esperar al posicionament de l'Advocacia de l'Estat "són condicions que es posen a sí mateixos" els republicans.

Summary: Zaragoza veu Torra com un "error polític" no "gaire interessat en tenir un govern progressista a Espanya"


El govern de l’Hospitalet de Llobregat ha projectat per primer cop de forma conjunta totes les inversions del mandat, a les quals preveu destinar 130 milions d’euros fins el 2019. Entre les grans inversions, es contemplen 30 milions per a “projectes estratègics” que la ciutat ja té encaminats, com el Districte Cultural i el pla d’especialització entorn la biomedicina. També hi ha gairebé 4 milions per a la reforma de la Fàbrica Godó i Trias, tot i que l’alcaldessa Núria Marín ha admès que ara per ara no està definit quin serà el projecte que s’hi desenvoluparà. Tres anys després d’anunciar-hi l’obertura d’un gran espai gastronòmic de referència, aquest dijous Marín ha explicat que continua sense haver cap inversor que ho vulgui desenvolupar i ha anunciat que el govern “està escoltant altres propostes” que no estan relacionades amb la restauració.

Summary: L’Hospitalet de Llobregat invertirà 130 MEUR en equipaments i obres públiques fins el 2019


El festival literari Barcelona Poesia tanca l’edició d’aquest any amb 7.600 assistents al conjunt d’activitats que s’han programat entre el 10 i el 16 de maig en diferents espais de la ciutat. Els organitzadors subratllen que el recompte no inclou les més de cinquanta activitats off dins el Més Poesia organitzades per més de 70 centres de la ciutat, entre entitats, centres  cívics, col·lectius i llibreries. Durant aquests dies han tingut lloc 27 activitats en 12 espais de la ciutat, amb la presència de 50 participants, entre poetes, músics i actors. Barcelona Poesia ha tancat aquest vespre el programa d’aquest any amb el XXXIII Festival Internacional de Poesia, que ha comptat amb la participació dels poetes Gioconda Belli, Paolo Agrati, Maria Sevilla, Ana Luísa Amaral i Billy Collins.

Summary: El festival literari Barcelona Poesia congrega 7.600 assistents


Una operació conjunta de Mossos d'Esquadra i Policia Nacional ha permès desarticular un grup criminal que havia robat més de 2 milions d'euros (MEUR) en joies d'un taller de Barcelona el passat mes de febrer. Els agents han detingut un total de set persones a Madrid –sis de nacionalitat espanyola i una, de marroquina-, tots especialitzats en els robatoris en tallers de joieria pel mètode del butró. Els lladres van violentar la cambra cuirassada de l'establiment –de deu centímetres de formigó- amb un trepant especial i després van accedir al contingut de les dues caixes fortes amb l'ús d'un bufador. L'operació delictiva va durar prop de 14 hores i els autors del robatori es van endur peces de joieria, rellotges i diners per valor d'aquests 2 MEUR. Els arrestats van passar a disposició judicial l'11 d'octubre i el jutge va decretar la seva llibertat amb càrrecs.  Segons la policia catalana, els autors del robatori disposaven d'informació privilegiada sobre el taller de joieria: tant de la seva distribució com dels elements de seguretat disponibles i el material de gran valor que contenia el seu interior. Els pispes van manipular el sistema d'alarma, van desactivar els sensors d'algunes zones del local  i van dur a terme un butró per poder accedir al taller. Els membres del grup criminal tenien un alt grau d'expertesa pel que fa a la desactivació remota d'alarmes i en el maneig  de bufadors d'oxitall, llances tèrmiques i inhibidors de freqüència. L'envergadura del robatori i el grau d'especialització del grup criminal van comportar que la investigació l'assumís la Unitat Central de Robatoris amb Força (UCROF) de la Divisió d'Investigació Criminal (DIC) dels Mossos.    Després de complexes gestions d'investigació els agents van poder relacionar una sèrie de persones i vehicles amb el robatori objecte de les indagacions policials. Es tractava de persones especialitzades en els robatoris amb força en tallers de joieria i empreses. Aquests delinqüents estaven establerts a la zona de Madrid i alguns tenien antecedents per robatoris anteriors de característiques similars. Fins i tot havien assaltat un dipòsit judicial de drogues per sostreure les substàncies estupefaents que hi havia emmagatzemades. El 9 d'octubre el jutjat d'instrucció 9 de Barcelona va autoritzar les entrades i escorcolls als domicilis dels investigats. L'operatiu es va dur a terme a Madrid i va comportar la detenció de set persones i la intervenció de material, que actualment s'està analitzant.  El botí sostret de moment no s'ha pogut recuperar. El resultat de l'operatiu va concloure amb la detenció de set persones –que duien un alt ritme de vida com a conseqüència de la seva activitat delinqüencial- i set escorcolls realitzats, sis en localitats de la comunitat de Madrid i un altre a Toledo. Els policies van intervenir 2.600 euros en efectiu i diversos rellotges de luxe.

Summary: Cau un grup criminal que havia robat més de 2 MEUR en joies d'un taller de Barcelona amb un butró


La consellera de Presidència, Meritxell Budó, ha fet una crida perquè la resposta a una possible sentència condemnatòria en el judici de l'1-O sigui "del país i la societat civil" i que, per tant, vagi més enllà del Govern. Durant la roda de premsa d'aquest dimarts al migdia al Palau de la Generalitat, posterior al Consell Executiu, la portaveu ha subratllat que la reacció a una eventual condemna no es pot conformar amb una decisió del Govern. Budó creu que cal que l'executiu de Quim Torra, alcaldes i entitats municipalistes i de la societat civil vagin "a l'una" per treballar aquesta reacció. Pel que fa a les converses sobre aquesta estratègia, Budó s'ha limitat a dir que cal esperar al resultat del judici del Suprem.

Summary: Budó crida a una resposta "del país i la societat civil" que vagi més enllà del Govern en cas de condemna per l'1-O


El grup parlamentari al Congrés dels Diputats de la CUP ha afirmat que el pla de desconfinament presentat aquest dimarts a la tarda per Pedro Sánchez, en quatre fases, per províncies i asimètric, segueix “la raó d'Estat absurda”. La portaveu de la formació anticapitalista a la cambra baixa espanyola, Mireia Vehí, ha considerat a través de Twitter que Sánchez ha plantejat la proposta “amb el marc polític de les províncies equiparant Barcelona ciutat a Sant Celoni”. A més ha criticat que el cap de l'executiu espanyol no s'hagi pronunciat “sobre el desplegament militar arreu”.

Summary: La CUP afirma que el pla de desconfinament de Sánchez segueix “la raó d'Estat absurda”